Bħal żiffa riħ, għaddiet nofs sena oħra – sitt xhur li fihom kelli ħafna proġetti ta' kitba għaddejjin. F'din il-bloggata se naqsam magħkom ftit aħbarijiet dwar dawn il-proġetti . . . Fl-aħħar ta' Jannar ta' din is-sena, Irvin Vella ddebbutta fix-xena lokali bl-ewwel każ tiegħu . Kuntent ħafna mill-mod kif dan l-ewwel ktieb tiegħi għat-tfal intlaqa' mill-qarrejja żgħar (u anki minn dawk mhux daqstant żgħar). Matul l-ewwel xhur tas-sena żort għadd ta' skejjel fejn tkellimt mal-istudenti u introduċejthom mal-Investigatur Virtwali. Lil dawn l-istudenti tarraftilhom xi ħaġa dwar it-tieni ktieb ta' Irvin Vella, manuskritt li lestejt fi Frar 2015, b'każ ġdid għall-investigatur żagħżugħ fejn se narawh jipprova jsolvi għadd ta' serqiet kemmxejn strambi. Il-ktieb bħalissa jinsab fi stat avvanzat t'editjar, għalkemm għad m'għandix data għal pubblikazzjoni tiegħu. F'Marzu bdejt nirrevedi Jien, Wieħed Minnhom – il-ktieb li jikkonkludi l-istorja ta' Steve Ebejer li bdiet fil-ktieb Fil-Mergħat tal-Impossibbli (2013). Iż-żewġ kotba flimkien jiffurmaw id-duoloġija Unus Mundus u huma immirati għal udjenza matura. Ix-xogħol ta' reviżjoni u editjar kien iebes u ħa ż-żmien, iżda fl-aħħar tlesta, u issa l-manuskritt qiegħed jiġi ppreparat għall-pubblikazzjoni li mistennija tkun aktar tard din is-sena. Matul April u Mejju ħadt sehem fil-proġett filantropiku Mit-Tfal għat-Tfal b'Qawsallet il-Kliem fejn ħdimt ma' grupp ta' studenti tal-Kulleġġ Santa Klara f'Pembroke. L-iskop tal proġett ta' kitba kreattiva kien li jinkitbu għadd ta' stejjer qosra mill-istudenti u jiġu ppubblikati fi ktieb li se jkun imniedi f'Novembru li ġej. Kien xogħol li tani sodisfazzjon kbir u kuntent ħafna bl-istejjer li ħarġu bihom l-istudenti li ħdimt magħhom. Issa ħerqan li nara l-kitbiet tagħhom mitbugħa . . . Matul ix-xahar ta' Ġunju għamilt xogħol ta' editjar fuq ktieb fil-ġeneru tal-fantaxjenza bil-Malti, miktub mill-ħabib tiegħi Mark-Anthony Fenech. Il-ktieb, li jġib l-isem ta' It-Tawmaturgu , huwa vjaġġ letterarju u interstellari, miktub b'mod oriġinali ħafna, b'ideat friski u innovattivi għal-letteratura Maltija. Dan kien l-ewwel xogħol t'editjar ta' ktieb sħiħ għalija, u apparti s-sodisfazzjon li ħadt, inħoss li tgħallimt ħafna wkoll. Nittama li dan il-ktieb ma jdumx ma jidher fuq l-ixkafef tal-ħwienet tal-kotba. Fil-preżent, għaddej naħdem fuq ktieb ieħor t'Irvin Vella – it-tielet każ li fih Irvin, Luca u Laura se jsibu ruħhom jaħdmu id f'id ma' klijenta biex jikxfu l-misteri u s-sigrieti ta' persuna li nstabet mejta f'Għawdex. Għas-sitt xhur li ġejjin il-proġetti mhux se jonqsu lanqas. Ftit ġimgħat ilu ġejt mgħarraf li storja qasira tiegħi, bl-isem ta' Bint l-Irjieħ ġiet magħżula mill-Għaqda tal-Malti biex tkun pubblikata fil-ħarġa ta' li jmiss ta' Leħen il-Malti (ħarġa 34). L-akbar sodisfazzjon li għandi dwar din l-istorja qasira ġej mill-fatt li l-ġeneru tal-fantażija, ġeneru mhux daqstant popolari mal-qarrejja, sab rikonoxximent u se jkun qed jingħata l-istess spazju daqs ta' ġeneri oħrajn. Bint l-Irjieħ għandha sinnifikat partikulari għalija, għax hija ġrajja minn dinja ġdida li ħloqt ftit taż-żmien ilu u li fiha se sseħħ il-ġrajja ta' Il-Prinċep ta' Żir , triloġija ġdida li ilni xi żmien naħdem fuqha. Dan huwa proġett ambizzjuż li beħsiebni nagħtih l-attenzjoni kollha tiegħi s-sena d-dieħla. Fl-aħħar t'Awwissu se nkun qed nipparteċipa fl-għaxar edizzjoni tal- Festival Mediterranju tal-Lettaratura imtella' minn Inizjamed . Għal din l-attività ġejt mitlub nissottometti xi siltiet minn tiegħi biex jiġu tradotti b'lingwi oħrajn. Għażilt silta minn L-Aħħar Ħolma , oħra minn Fil-Mergħat tal-Impossibbli (it-tnejn bit-tema ta' ħolm imma minn perspettivi differenti) kif ukoll storja qasira jisimha Karozza bħal Tagħha , li kienet ġiet ippubblikata fil-pubblikazzjoni tal-Għaqda tal-Malti, Leħen il-Malti ( ħarġa 33). Ninsab ċert li s-sitt xhur li ġejjin se jtiru bl-istess ħeffa bħal ta' qabilhom . . . fuq żiffa riħ friska mimlija kliem u ħrejjef ġodda, uħud miktubin u oħrajn imlissnin . . . Meta mort niltaqa' mat-tfal tal-Primarja fil-Kulleġġ Missjunarju ta' San Pawl, (jew kif inhu magħruf l-aktar, Sant'Agtha) ma stennejtx l-affarijiet li sibt. Kien il-Ġimgħa 24 ta' April, u wasalt l-iskola għall-ħabta tat-tmienja u nofs biex niltaqgħa mal-istudenti tar-raba', il-ħames u is-sitt sena tal-primarja, u nkellimhom dwar Irvin Vella u l-ewwel każ tiegħu . Kellimthom grupp grupp, maqsumin skont is-sena. Fit-tliet każijiet l-entużjażmu tat-tfal laqatni u impressjonani tant kemm kien kbir. Ħafna mill-istudenti kienu diġà bil-ktieb f'idejhom, mixtri mill-iskola stess, u kollha kienu familjari xi ftit jew wisq m'Irvin. Dan għaliex l-għalliema tal-Primarja introduċew lil Irvin sew fil-ġimgħat ta' qabel, fejn saħansitra kellhom siltiet mill-ktieb għall-eżami tal-Malti. Qrajtilhom silta mill-Każ Manduca, iddiskutejna diversi xeni mill-ktieb, weġibt ħafna kurżitajiet marbuta mal-aspetti tal-kitba, u tarraftilhom xi ħaġa dwar il-ktieb ta' Irvin li jmiss . . . Nixtieq nirringrazzja lir-Rettur u lill-istaff tal-Kulleġġ li kull sena jistednuni mmur niltaqa' mal-istudenti. B'mod speċjali, inrodd ħajr lill-ħabib tiegħi Duncan Caruana, għalliem u edukatur fil-Kulleġġ Missjunarju ta' San Pawl, mhux biss tal-għajnuna li jagħtini f'kull ktieb li noħroġ iżda wkoll tax-xogħol li għamel mal-istudenti biex isiru familjari mal-letteratura Maltija. Huwa ta' sodisfazzjon kbir għalija bħala kittieb li jirnexxieli noħloq dik il-ħeġġa għall-qari li rajt f'dan il-kulleġġ, u l-mod kif laqgħuni t-tfal ikompli jimlieni b'enerġija biex nikteb aktar . . . u ta' min insemmi, li wara li tlaqt mill-iskola, b'idi tuġgħani mill-kotba kollha li ffirmajt iżda mimli enerġija, bdejt inħammem dwar it-tielet każ tal-investigatur virtwali . . . Meta bdejt immur l-oratorju tas-Sależjani ta' Ħad-Dingli kelli 7 snin. Dak iż-żmien konna niltaqgħu fis-sular t'isfel nett tal-Kulleġġ Savio – Dar Dun Bosco kienet għadha ma teżistix. Is-Sależjani kellhom sehem kbir fil-formazzjoni tal-karattru tiegħi, b' dak l-ambjent ta' familja, bil-mentalità li titgħallem billi tilgħab u tieħu gost ma' sħabek. Meta fid-19 ta' Mejju li għadda żort l-iskola biex nitkellem mal-istudenti tal-1 u 2 sena sekondarja ħassejtni qisni dieħel lura d-dar . . . Paul Spiteri, il-librar tal-iskola li jiftakarni għadni tifel, introduċieni mat-tfal li laqgħuni immens, tkellmu miegħi, staqsew ħafna kemm dwar Irvin Vella, Il-Każ Manduca , kif ukoll dwar il-proċessi tal-kitba . . . xi wħud qajmu punti li ma stennejtx minn udjenza ta' dik l-età. Turija li l-ambjent edukattiv li qed jitrawmu fih huwa wieħed b'saħħtu ferm . . . Minbarra l-mistoqsijiet tas-soltu, bħal pereżempju kemm indum biex nikteb ktieb, minn fejn nispira ruħi u jekk qattx ktibt bl-Ingliż, kien hemm ukoll min staqsa f'liema persuna nieħu gost nikteb l-aktar, jekk hux fit-tielet jew fl-ewwel persuna, u meta żvelajtilhom l-isem tat-tieni avventura ta' Irvin Vella, student staqsieni użajtx l-alliterazzjoni fl-isem bi skop. L-għalliema tal-Malti, Clifford Jo Zahra u Dorothy Bezzina, qaluli li jidħlu fid-dettal meta jkunu qed jispjegaw l-aspetti tal-kitba, u dan kien evidenti ħafna, kif kien ukoll evidenti l-imħabba għall-Malti li t-tnejn li huma rnexxielhom jitrażmettu lill-istudenti tagħhom. Ir-ritratti li qegħdin taraw ġew meħudin minn student jismu Wayne, li dakinhar kien inkarigat mill-fotografija. B'kollox qattajt siegħa u nofs nitħaddet mal-istudenti dwar il-passjoni tiegħi, u konvint li kieku ridna konna nibqgħu sejrin sa filgħaxija. Fil-ġimgħa li fiha jiġi mfakkar il-Jum Dinji tal-Ktieb, ġejt mistieden minn għadd ta' skejjel biex nitkellem dwar il-kitba u dwar xi jfisser li tkun awtur. Waqt waħda minn dawn iż-żjarat , student għamilli mistoqsija interessanti. Wara li staqsieni x'tip ta' xogħol nagħmel, xtaq ikun jaf jekk xogħoli jaffettwax il-kitba tiegħi. L-impjieg full-time tiegħi huwa ta' technical writer ma' kumpanija lokali tas-software. Xogħli jinvolvi nikteb u nieħu ħsieb għadd ta' dokumenti li jipprovdu għajnuna fuq kif wieħed juża l-prodotti li tiżviluppa l-kumpannija tagħna. Kif spjegajt lill-istudent li għamilli d-domanda, peress li dan ix-xogħol jirrikjedi ċertu preċiżjoni u attenzjoni, fejn wieħed irid iwassal messaġġ ċar fl-inqas kliem possibbli lil min sab diffikultà, dan il-proċess jgħini biex meta ndur għall-kitba kreattiva fil-ħin liberu tiegħi, inkun nista' nesprimi l-enerġija kreattiva tiegħi aħjar. Naħseb ukoll, li kemm ilni nagħmel dan ix-xogħol tgħallimt inkun aktar konċiż f'kitbieti, u din qed nirriflettija wkoll fil-kotba li nikteb bħala delizzju. Il- Jum Dinji tal-Ktieb jiġi ċċelebrat fit-23 t'April. L-għażla tad-data hija marbuta mad-data tat-twelid u tal-mewt ta' kittieba famużi, fosthom Miguel de Cervantes u William Shakespeare . Baqa' madwar xahrejn oħra. Wara ħafna ħafna xogħol u tħejjija, il-karattru l-ġdid tiegħi lest biex jinqala' minn bejn il-paġni tal-manuskritt u jiltaqa' mal-qarrejja. Hu jixtieq isir jafhom daqskemm huma jixtiequ jsiru jafu lilu. Għax hu żagħżugħ kurjuż minnu nniffsu. Iħobb ikun jaf, iħobb jistaqsi u jitgħallem. Iħobb jiġbor l-evidenza, ifittex il-provi, jibni każ wara każ. Iħobb jinvestiga. Jismu Irvin, u l-udjenza li jixtieq jilħaq hija ta' tfal bejn id-9 u l-14-il sena. Dan il-ktieb il-ġdid (li dwaru se tkunu tafu aktar 'il quddiem) beda minn taħdita ċkejkna fuq is-Saqqajja, meta kont qed nieħu kafè ma' Chris Gruppetta, id-direttur ta' Merlin Publishers , id-dar ta' pubblikazzjoni tal-kotba tiegħi. Bħal ma jiġri ħafna drabi, id-diskors jieħu toroq li ma tistenniex. Konna qed niddiskutu l-possibilità li nadatta manuskritt li kont għaddejt lil Chris għal udjenza ta' tfal. U minn hemm nibtet żerriegħa ċkejkna. Minn hemm twieled Irvin Vella, karattru li qisu kien qed jistenna l-waqt opportun biex jiżvela ruħu u l-ħiliet tiegħu. Segwu dan il-blog għal aktar tgħarif. Intant, Irvin Vella ippreparat sew ...